বানারীপাড়া প্রতিনিধি ॥ বানারীপাড়ায় একুশে পদকপ্রাপ্ত দেশবরেণ্য সাংবাদিক পিআইবির সাবেক চেয়ারম্যান ও সমকাল সম্পাদক গোলাম সারওয়ার’র নাগরিক স্মরণ সভা ও উপজেলা আওয়ামী লীগের প্রতিষ্ঠাতা সভাপতি অধ্যক্ষ সৈয়দ আমিনুল ইসলাম জাকির স্যার স্মারকগ্রন্থের মোড়ক উন্মোচন অনুষ্ঠিত হয়েছে। মঙ্গলবার সকাল ১০টায় বানারীপাড়া পৌরসভা চত্বরে পৌর মেয়র ও উপজেলা নাগরিক কমিটির আহ্বায়ক অ্যাড. সুভাষ চন্দ্র শীলের সভাপতিত্বে স্মরণসভা ও স্মারকগ্রন্থের মোড়ক উন্মোচন অনুষ্ঠানে প্রধান আলোচক ছিলেন স্থানীয় সংসদ সদস্য ও জেলা আ’লীগের সাধারণ সম্পাদক অ্যাড. তালুকদার মো. ইউনুস। বিটিভির সিনিয়র স্টাফ রিপোর্টার সুজন হালদার ও উপজেলা প্রাথমিক শিক্ষক সমিতির সাধারণ সম্পাদক জাহিদ হোসেনের যৌথ সঞ্চালনায় অনুষ্ঠানে বিশেষ আলোচক ছিলেন সমকালের ডেপুটি এডিটর ও বিশিষ্ট কলামিস্ট অজয় দাশ গুপ্ত, আ’লীগের কেন্দ্রীয় নেতা হাবিবুর রহমান খান, বাংলাদেশ ছাত্রলীগের সাবেক কেন্দ্রীয় সভাপতি শাহে আলম, শের-ই-বাংলার দৌহিত্র একে ফাইয়াজুল হক রাজু, নৌবাহিনীর অবসরপ্রাপ্ত ক্যাপ্টেন এম এ জব্বার ও ছাত্রলীগের সাবেক কেন্দ্রীয় সহ-সভাপতি আনিসুর রহমান। আলোচক ছিলেন প্রয়াত অধ্যক্ষ সৈয়দ আমিনুল ইসলাম জাকিরের একমাত্র কনিষ্ঠ ভাই নোয়াখালী বিজ্ঞান ও প্রযুক্তি বিশ্ববিদ্যালয়ের ডিন প্রফেসর ড. সৈয়দ আতিকুল ইসলাম বারী, সাংবাদিক গোলাম সারওয়ার’র কনিষ্ঠ দুই ভাই উপজেলা আ’লীগের সভাপতি গোলাম সালেহ মঞ্জু মোল্লা ও মেঘনা পেট্রোলিয়ামের ডেপুটি জেনারেল ম্যানেজার গোলাম হায়দার মীর্জা, উপজেলা আ’লীগের সাধারণ সম্পাদক অ্যাড. মাওলাদ হোসেন সানা, বঙ্গবন্ধুর রাজনৈতিক ও অর্থনৈতিক দর্শন নিয়ে গবেষণারত ইঞ্জি: আ. রাজ্জাক, উপজেলা ভাইস চেয়ারম্যান শরীফ উদ্দিন আহমদ কিসলু, বাইশারী সৈয়দ বজলুল হক বিশ্ববিদ্যালয় কলেজের অধ্যক্ষ কাজী মিজানুল ইসলাম মুকুল, মুক্তিযোদ্ধা মকবুল হোসেন মল্লিক, উপজেলা ওয়ার্কার্স পার্টির সম্পাদক অধ্যাপক মন্টু লাল কুন্ডু, পৌর আ’লীগের সভাপতি সুব্রত লাল কুন্ডু, উপজেলা নাগরিক কমিটির সদস্য সচিব কৃষিবিদ ডা. খোরশেদ আলম সেলিম, প্রেসক্লাব সভাপতি রাহাদ সুমন প্রমুখ। এসময় আলোচকরা বলেন, সাংবাদিকতার বাতিঘর ও ৭১’র রণাঙ্গনের বীর সেনানী গোলাম সারওয়ার এবং উপজেলা আ’লীগের প্রতিষ্ঠাতা সভাপতি অধ্যক্ষ সৈয়দ আমিনুল ইসলাম জাকির স্যার ছিলেন বঙ্গবন্ধুর অবিনাশী আদর্শের অগ্রসৈনিক। তারা আমৃত্যু বঙ্গবন্ধুর সেই আদর্শকে বুকে ধারণ ও লালন করে শোষণ-বৈষম্যহীন, ক্ষুধা, দারিদ্র, সন্ত্রাস ও দুর্নীতিমুক্ত অসাম্প্রদায়িক সোনারবাংলা বিনির্মাণে আপোষহীনভাবে স্ব স্ব ক্ষেত্রে নিরলসভাবে কাজ করে কীর্তির সাক্ষর রেখে গেছেন। স্মরণ সভার শেষান্তে অতিথিবৃন্দ উপজেলা আ’লীগের প্রতিষ্ঠাতা সভাপতি অধ্যক্ষ সৈয়দ আমিনুল ইসলাম জাকির স্যার স্মারকগ্রন্থের মোড়ক উন্মোচন করেন।